Honda se 7-sitplek-buks afgestof(Foto: Verskaf) Dis altyd lekker om te droom oor ŉ supermotor of bergbok van ŉ 4×4 wat enige terrein kan aandurf. Dit is egter doodgewone, veelsydige rygoed wat die wêreld se wiele aan die rol hou. Een só ŉ tjor is Honda se BR-V (wat begin het as die Mobilio). Dit was ŉ klein B-segment-veeldoelvoertuig, ook bekend as ŉ MPV. Die BR-V wat daarop gevolg het, was bietjie aantrekliker en het ŉ paar elemente met die Honda Jazz gedeel. Dit was ŉ puik beginpunt. MPV’s is tans nie baie sexy nie – en almal wil oënskynlik ŉ sportsnutsvoertuig hê: lekker hoog van die grond af, met goeie sigbaarheid uit die voertuig. Daar is egter ŉ nadeel aan sulke voertuie. Soms is hulle lomp, té groot om lekker te parkeer en onnodig swaar op brandstof. Honda meen dat hy ŉ puik middeweg gevind het. (Foto: Verskaf) Die nuwe BR-V is voorwaar mooi. Hy deel sy ontwerptaal met dié van die nuwe HR-V – ook ŉ mooi ryding. Wat Honda hierby baat, is dat die BR-V nou meer na ŉ sportnuts lyk as ŉ MPV. Die binneruim is lekker ruim en allerbelangrikste is daai derde ry met die sesde en sewende sitplekke. Alles wat nodig is, is daar. Dit sluit in lugreëling, ŉ raakskerm-inligtingstelsel met Apple CarPlay en Android Auto, asook elektriese vensters en Isofix. Onder die kap sit Honda se atmosferiese 1.5-viersilinder-petrolenjin. Die enjin bied 89 kW en 145 Nm. Die enjin gaan gepaard met Honda se CVT-palwisseltransmissie. ŉ Sportmotor is beslis nie die plek vir ŉ CVT nie, maar hier in die BR-V is hy dooddollies. Die atmosferiese V-TEC-enjin hou van omwentelinge en as jy ŉ kwaai bult klim of wil verbysteek, kan dit dalk aardig klink, maar dit is nie genoeg om steurend te wees nie. Daar is wel ŉ voordeel wat saam met die CVT loop en dit is lae omwentelinge en uitstekende brandstofverbruik wanneer jy rustig toer. Ons het tydens die bekendstelling 5.7 l/ 100 km gehandhaaf oor naastenby 250 km. Nie sleg nie. Die BR-V bied lugsakke, sluitweerremme met elektroniese remkragverspreiding en stabiliteitsbeheer. Dít en die Isofix-monteringspunte sorg vir ŉ veilige voertuig om die kinders rond te karwei. (Foto: Verskaf) Ek is nie baie lank nie (1,76 m in my sokkies) en ek pas redelik gemaklik in die derde ry sitplekke. Nie te versmaai nie. Teen R379 000 is die prys ook heel in die kol. (Foto: Verskaf) As ek hard moet krap om fout te soek, sou ek sê dat die CVT-ratkas met sewe insittendes en die atmosferiese enjin op die Hoëveld gaan sukkel. Dit gaan nie mooi klink nie en vordering gaan nie vinnig wees nie. Ek dink ŉ effe kleiner 1.2-turboenjin sou beter werk in dié voertuig, veral as jy die juweel van die 1.5-turbo in die nuwe Civic in ag neem. Dis ook ŉ CVT en ry soos ŉ droom. Die reeks lyk só: Die reeks word gedek deur Honda se 5 jaar/200 000 km-waarborg en 4 jaar/ 60 000 km-diensplan. Ons sal weer tyd met die BR-V deurbring en hom dán met sy mededingers vergelyk.